stanford-oval/wikipedia huggingface dataset:
Cockerspanieli
Alkuperä

Spanielin sukuisia koiria on käytetty Euroopassa metsästyksessä jo tuhat vuotta sitten. Keltit tai irlantilaiset veivät näitä koiria Britteinsaarille. Erot rotujen välille syntyivät metsästettävien lajien mukaan: lehtokurpan (engl. woodcock) metsästyksessä hyviä yksilöitä alettiin kutsua "cockingspanieleiksi".
Kielentutkijat ovat löytäneet spanieliksi tulkitun sanan 1300-luvulta peräisin olevasta lakitekstistä. Ensimmäisen kerran itse sana "spanieli" esiintyy 1320-luvulta peräisin olevassa runossa. Lintukoiria käsittelevässä, 1790-luvulla ilmestyneessä kirjassa mainitaan ensimmäisen kerran sana "cocker". Omaksi rodukseen cockeri erotettiin virallisesti vasta vuonna 1901. Suomeen ensimmäiset cockerit tulivat 1930-luvulla, ja 1950-luvusta lähtien se on ollut jatkuvasti yksi suosituimmista koiraroduista Suomessa. (Arkistoitu – Internet Archive)
Käyttötarkoitus

Nykyisin cockerspanieli on suosittu seurakoira ja sen kanssa voi harrastaa tottelevaisuuskoulutusta (toko) tai agilitya, jäljestää tai metsästää. Cockeri on myös hurmaava ja tyylikäs näyttelykoira. Erinomaisen hajuaistinsa vuoksi cockereita on koulutettu myös haavoittuneen hirven jäljestykseen, rauniokoiraksi ja tullille huumekoiraksi.
Terveys

Cockerspanieli on sisäsiittoisimpia koirarotuja. Geenitutkimuksessa vähiten sisäsiittoinen koirarotu oli sekarotuinen ja sen jälkeläisen sisäsiittoisuusluku oli 0,037. Serkusten jälkeläisen sisäsiittoisuusluku on 0,0625 ja täyssisarusten jälkeläisellä luku on 0,25. Cockerspanielin jälkeläisen sisäsiittoisuusluku on tätäkin korkeampi: 0,283.
Cockerspanieli on osittain terve koirarotu. Sen yleisimpiä sairauksia ovat etenevä silmän verkkokalvon surkastuma, munuaissairaudet ja lonkkavika. Cockerspanieleilla on muita koirarotuja suurempi riski sairastua kilpirauhasen vajaatoimintaan.  Ne ovat usein myös alttiita sairastumaan korvatulehduksiin luppakorviensa takia. Rodun keskimääräinen elinikä on 13–14 vuotta.
Kirjallisuutta

Roettger, Anthony: Urban Gun Dogs: Training Flushing Dogs for Home and Field (The Writer's Collective, 2004) ISBN 1-59411-050-6
Fergus, Charles: Gun Dog Breeds, A Guide to Spaniels, Retrievers, and Pointing Dogs (The Lyons Press, 2002) ISBN 1-58574-618-5
Aiheesta muualla

Wikimedia Commonsissa on kuvia tai muita tiedostoja aiheesta .
Suomen Kennelliiton rotumääritelmä
Cockerspanielit ry (Arkistoitu – Internet Archive)
Cockerspanielin rotuesittely (Arkistoitu – Internet Archive)
Kolehouse,Bobbie: Dusting off History to Look at Cocker Hunting Tradion (Part I) (englanniksi)
Kolehouse, Bobbie: Dusting off History to Look at Cocker Hunting Tradion (Part II) (englanniksi)
Thoms,Jerry: Pocket Rockets (Gun Dog Magazine December, 2002) (Arkistoitu – Internet Archive) (englanniksi)
Thoms,Jerry: Emma is a Gun Dog(Cocker Size) (Gun Dog Magazine) (Arkistoitu – Internet Archive) (englanniksi)
Sekalaista tietoa (englanniksi)
Hieman rodun historiaa (englanniksi)
Erilaisia cockerspanielin turkinvärivaihtoehtoja (Arkistoitu – Internet Archive) (englanniksi)
English Cocker Spaniels (englanniksi)
Musta cockerspanieli
Cockerspanieli uzbekistanilaisessa postimerkissä.
Cockerspanieli romanialaisessa postimerkissä.
Cockerspanielin pentuja
Vaunut (Tarot)

Rider-Waite-Smith tarot-pakan Vaunut
Vaunut on tarot-pakan ison arkanan kortti.
Rider-Waite-Smith-pakassa kortissa esiintyy soturi, joka seisoo vaunuissaan. Vaunuja vetämää kaksi sfinksiä, jotka voidaan liittää aikaisempaan Rakastavaiset-korttiin.  Kuvassa on myös muita symbolisia viittauksia aiempiin kortteihin. Esimerkiksi soturin kädessä oleva sauva muistuttaa Maagikko -kortin sauvaa. Sfinksit eivät ole oikeasti kiinni vaunuissa, mikä viittaa siihen, että soturi ohjaa vaunujaan pelkällä tahdonvoimallaan.
Karl Collan

Karl Collan noin vuonna 1864.
Karl Collan (3. tammikuuta 1828 Iisalmi – 12. syyskuuta 1871 Helsinki) oli suomalainen kirjailija ja säveltäjä. Hän kuuluu romantiikan ajan yksinlaulun arvostetuimpiin edustajiin.
Henkilöhistoria

Karl Collanin vanhemmat olivat kirkkoherra Pehr Johan Collan ja Christina Elisabet Crohns ja veljet toimittaja Fabian Collan, lääkäri Alexander von Collan ja sotarovasti Clas Collan. Hänen puolisonsa vuodesta 1866 oli laulajatar Maria Margareta Pacius, säveltäjä Fredrik Paciuksen ja Nina Lucia Martinin tytär. Karl ja Maria Collanin tytär oli pianisti Maria Elisabeth Beaurain.
Collan tuli ylioppilaaksi vuonna 1842. Hänet vihittiin maisteriksi Keisarillisessa Aleksanterin-yliopistossa vuonna 1850, minkä jälkeen hän toimi Helsingin ruotsalaisen tyttökoulun opettajana. Vuonna 1859 hän tuli yliopistoon saksan kielen lehtoriksi sekä 1866 yliopiston kirjastonhoitajaksi.  Tohtorintutkinnon Collan suoritti vuonna 1860, puolustettuaan Öfversigt af Serviens historiska folksånger -nimistä väitöskirjaansa. Litterär Tidskrift -lehden päätoimittaja hän oli vuosina 1863–1865.
Collan kuoli koleraan vain 43-vuotiaana. Hänet on haudattu Hietaniemen hautausmaalle Helsinkiin.
Taiteellinen tuotanto

Collanin elämäntyön pysyvintä puolta on hänen säveltaiteellinen toimintansa. Collan oli itseoppinut, hänen sävellyksensä ovat miltei yksinomaan yksinkertaisia yksin- ja kuorolauluja. Hänen tunnetuin sävelmänsä lienee ”Sylvian joululaulu”. Myös ”Savolaisen laulu” ja ”Vaasan marssi” ovat Collanin säveltämiä. Collan oli myös suomalaisten kansansävelmien keräystyön uranuurtajia. Suomalaisen Kirjallisuuden Seuran stipendiaattina hän kävi vuonna 1854 kansanrunojen ja -sävelmien keräysmatkalla Savossa ja Karjalassa. Matkan tuloksena hän julkaisi 1854–1856 kaksi vihkoa Valituita suomalaisia kansanlauluja, johon sisältyneet kansansävelmät ”Kreivin sylissä istunut” ja ”Paremp’ olla tyttönä” innoittivat virolaista Aleksander Kunileidia säveltämään Viron ensimmäisille laulujuhlille kuorolaulut ”Sind surmani” ja ”Mu isamaa on minu arm”. Collan on säveltänyt Johan Ludvig Runebergin runoon Hurtti-Ukko-marssin, joka on Pohjois-Savon prikaatin ja Kainuun prikaatin kunniamarssi. 1860-luvulla hän käänsi Kalevalan ruotsiksi.
Taiteellinen tuotanto > Sävellyksiä ja sovituksia

Collanin sävellyksiä ja sovituksia ovat:
Yksinlauluja, julkaistu muun muassa vihkoissa Sånger vid pianoforte (1847), Fyra sånger vid pianoforte (1849), Fem visor (1852), Sånger och visor (4. vihko 1855), Fyra Fänrik Ståls sånger (1857), Sånger vid pianoforte (5. vihko 1862, 6. 1864, 7. 1865 ja 8. 1871), Julvisa ja På Roines Strand (1868), Tre sånger vid pianoforte (1871)
Sekakuorolauluja
Pianofantasioita
Kansanlaulusovituksia, julkaistu kokoelmissa Suomen kansan lauluntoja (1849) ja Walituita Suomalaisia Kansan-Lauluja (1854-1855)
Taiteellinen tuotanto > Kirjallisia teoksia

Collanin kirjallisia teoksia ovat:
Öfversigt af Serviens historiska folksånger (1860), väitöskirja
Om bibliografiska systemer och biblioteksmetoder (1861)
Dikter från främmande land (1864), runokäännöskokoelma
Poetisk läsebok fär Finlands ungdom (1864), toim.
Köninghofer- och Grünberger-handskriften (1865)
Studier och skizzer, första samlingen (1865)
Kalevalan ruotsinnos (1864, 1868)
Läsebok på prosa för Finlands ungdom (1866)
Kirjallisuutta

Lehtinen, Tarja 1987: Karl Collan (1828–1871) kulttuurivaikuttajana. Pro gradu. Suomen ja Skandinavian historia. Helsingin yliopisto.
Tarasti, Eero 1992: Romantiikan uni ja hurmio: Esseitä musiikista. WSOY, Helsinki. ISBN 951-0-18164-1
Aiheesta muualla

Lisää luettavaa aiheesta Karl Collan on Wikiaineistossa
Kansallisbiografian artikkeli (maksullinen)
| Auktoriteettitunnisteet  |
| --- | --- |
Kansainväliset:  ISNI  VIAF  WorldCat 
Kansalliset:  Norja  Ranska  BnF data  Saksa  Suomi (KANTO)  Yhdysvallat  Alankomaat 
Taiteenala:  Discography of American Historical Recordings  MusicBrainz 
Henkilöt:  DDB  Kansallisbiografia  Biografiskt Lexikon  Uppslagsverket Finland  Biografiasampo  Ylioppilasmatrikkeli 1640–1852 
Muut:  IdRef 
Tanssiryhmä Taiteilijaseuran vuoden 1866 vuosijuhlassa, Collan takarivissä. Mukana myös Johannes Gripenberg, Ina Forstén, Thiodolf Saelan ja Maria Collan.
Congarummut

Congarummut: vasemmalla conga ja oikealla matalampivireinen tumba.
Congarumpu eli conga on noin metrin korkuinen kapea kuubalainen käsirumpu. Congarumpalia sanotaan soittimen alkuperämaassa Kuubassa "congueroksi".
Congarummun soittaja käyttää yleensä kahta eri äänenkorkeuksille viritettyä rumpua toisen rummun toimiessa bassona ja toisen solistisena rumpuna. Joskus congia soitetaan myös kolmen tai neljän rummun ryhmässä. Rumpuja soitetaan joko istualtaan tai seisten. Seisten soitettaessa rummut ovat yleensä telineillä, jotka nostavat ne jonkin verran ylös maan pinnasta, jotta soittoasento olisi mukavampi ja jotta rummun sointi olisi syvempi. Useimmissa espanjankielisissä maissa soittimen nimenä on Tumbadoras. Siellä erotellaan kolme erikokoista rumpua (matalaäänisimmästä korkeimpaan) nimillä: tumba, conga ja quinto. Harvinaisempia vielä korkeammalla äänellä soivia malleja ovat requinto ja ricardo.
Historia

Soittimen alkujuuret ovat afrikkalaisessa musiikissa. Todennäköisesti soittimen alkumuotona ovat olleet kongolaiset Makuta- tai Sikulu-rummut, joita yleisesti soitetaan Mbanza Ngungussa, Kongossa. Vaikka rumpu afrikkalaisessa alkumuodossaan onkin koverrettu puusta, sen kuubalainen versio on todennäköisesti saanut alkunsa uusiokäytetyistä tynnyreistä. Sana Conga juontaa juurensa kuubalaisesta karnevaalirytmin nimestä, "La Congasta". Rumpuja, jotka soittivat "conga-rytmiä", alettiin täten kutsumaan congarummuiksi ("tambores de conga").
Soitinta käytettiin sekä afro-karibialaisessa uskonnollisessa musiikissa että pääsoittimena kuubalaisessa rumbassa. Sanana conga levisi 1950-luvulla latinalaisen musiikin saatua jalansijaa Amerikassa. Silloin muodostui myös uusi musiikkityyli, kun kuubalainen son ja newyorkilainen jazz sulautuivat yhteen. Aluksi musiikkityyliä kutsuttiin nimellä mambo, mutta myöhemmin sen nimeksi vakiintui salsa.
Nykyään congat ovat hyvin tavallinen soitin kaikessa latinalaisessa musiikissa, esimerkiksi salsassa, sekä monenlaisessa länsimaisessa populaarimusiikissa ja jazzissa.
Moderni congarumpu on valmistettu joko lasikuidusta tai lakatusta puusta. Rummun kalvoa varten ovat ruuvit virittämistä varten.
Soittotekniikka

Congarummuilla on viisi peruslyöntiä:
Avoin lyönti: (open tone) soitetaan lyömällä neljällä sormella lähelle rumpukalvon reuna-aluetta. Ääni on selkeä, pehmeähkö ja resonoiva, ja se soi selkeästi jollain määrätyllä äänenkorkeudella.
Vaimennettu lyönti: (muffled tone) soitetaan kuten avoin lyönti, mutta jättäen sormet kalvolle, jolloin lyönti saa vaimeamman, "pysähtyneen" soinnin.
Bassolyönti: (bass tone) kokokäden lyönti aika keskelle rumpukalvoa, joka tuottaa matalan ja vaimeahkon soinnin.
Slap: Kaikkein vaikein perustekniikoista. Tuottaa kirkkaan ja voimakkaan naksahtavan soinnin. Soitetaan kupertamalla kämmentä jonkin verran ja lyömällä aika voimakkaasti keskivaiheille kalvoa.
Slap-lyöntisarjaa kutsutaan sanalla "floreo", ja sen tarkoituksena on muun muassa innoittaa tanssijoita soolosuorituksissaan.
Kosketus: (touch) ääni tuotetaan koskettamalla joko sormia tai kämmentä rumpukalvolla. Nämä kaksi kosketusta voidaan yhdistää myös nopeaksi tremoloksi tai hitaammaksi "kävelyksi" rumpukalvolla. Sointi on vaimeahko ja epäsoinnillinen.
Congarummun äänenkorkeutta voi myös muuttaa painamalla kyynärpäätä eri kohdista rumpukalvoa. Taitavat soittajat kykenevät liu´uttamaan äänenkorkeutta tällä tavalla tai painamalla parilla sormella pitkin kalvoa samalla kun toisella kädellä on lyöty soinnillinen lyönti kalvolle. Tämä ei kuulu perinteiseen congatekniikkaan, mutta on silti yleinen temppu modernissa salsassa ja rumbassa.
Congarumpujen koot

supertumba, jopa 14 tuumaa (35,5 cm)
tumba, yleensä 12–12,5 tuumaa (30,5–31,8 cm)
conga, yleensä 11,5–12 tuumaa (29,2–30,5 cm)
quinto, yleensä noin 11 tuumaa (n. 28 cm)
requinto, voi olla alle 10 tuumaa (24,8 cm)
ricardo, jopa 9 tuumaa (22,9 cm).
Pienintä ricardo-rumpua kannetaan yleensä olkahihnasta. Se on huomattavasti pienempi kuin muut congarummut.
Viritys

Congia ei yleensä tarvitse erikseen virittää määrätyille äänenkorkeuksille, mutta niin halutessaan voi soittaja virittää rummun jonkin musiikissa esiintyvän harmonisen elementin mukaisesti, esimerkiksi yleisesti käytetään "avointa nuottia". Kahta rumpua käytettäessä voidaan rummut virittää esimerkiksi kvarttiin.
Kolmen rummun viritys on usein esimerkiksi F, A, C tai G, C, E (alimmasta korkeimpaan nuottiin). Käytettyyn viritykseen vaikuttaa soittajan henkilökohtaisten mieltymysten lisäksi tietysti myös musiikkityyli.
Tunnettuja soittajia

Carlos ”Patato” Valdés
Los Papines
Tata Güines
Chano Pozo
Jose Luis Quintana "Changuito"
Giovanni Hidalgo
Armando Peraza
Candido Camero
Mike Gallichio
Jose Vazquez-Cofresi
Jose Rosa
Poncho Sanchez
Miguel 'Anga' Diaz
Hector "Pocho" Neciosup
Alex Acuna
Mongo Santa Maria
Carlos Patato Valdez
Kevin Jones
Pedro Martínez
Ray Barretto
Raul Rekow
Michael Spiro
Fermin Goytisolo
Marcel Rodriguez-Lopez
Carlos "Don" Alias
Thomas Opava
Safri Duo
Aiheesta muualla

Wikimedia Commonsissa on kuvia tai muita tiedostoja aiheesta .
Percussion Instruments (Arkistoitu – Internet Archive).
Introduction to the Conga Drum (Arkistoitu – Internet Archive) at the Drum Dojo (Arkistoitu – Internet Archive).
Plans to build your own conga drum.
Hand Drumming at Wikiot.com - A wiki devoted to music. Contains some Conga lessons and videos.
http://www.nolanwarden.com/Conga_Drum_History(Warden).pdf - Information on the Origin of Congas and other facts.
polaroid - Augusto De Luca
Erakko (Tarot)

Rider-Waite-Smith tarot-pakan Erakko
Erakko on tarot-pakan ison arkanan kortti.
Rider-Waite-Smith-pakassa kortissa nähdään parrakas mies seisomassa vuoren huipulla, kädessään lyhty, jonka sisällä loistaa kuusisakarainen tähti, sekä sauva tukena matkallaan.
Anabarin kansallinen ulus

Anabarin kansallinen (dolgaanien ja evenkien) ulus, tai Anabarin kansallinen piiri (ven. Анабарский национальный (Долгано-эвенкийский) улус (район), Anabarski natsionalnyi (Dolgano-evenkijski) ulus (raion), jak. Анаабыр улууһа, Anaabyr uluuha), on kunnallinen itsehallintoalue Sahan tasavallan luoteisimmassa osassa Laptevinmeren rannikolla Venäjällä. Anabarin piiri sijaitsee Anabar-joen alajuoksun ympärillä, ja sen aleeseen kuuluu myös muutama saari Laptevinmerestä. Anabarin kansallinen piiri rajoittuu lännessä Krasnojarskin aluepiirin Taimyrin piiriin, etelässä Olenjokin kansalliseen piiriin, idässä Bulunin ulusiin ja pohjoisessa Laptevinmereen. Piirin pinta-ala on 55 600 km² ja vuonna 1995 sen asukasluku oli 4 000.
Kunnat ja asutuskeskukset

Anabarin kansallisen piirin hallinnollinen keskus on Saskylahin kylä.
Piirissä on kaksi maalaiskuntaa (naslegia). Saskylahin naslegiin kuuluvat Saskylahin ja Ebeljahin kylät. Jurjung-Hajan naslegiin kuuluu vain keskuskylä Jurjung-Haja.
Väestö

Vuonna 1989 ulusin (piirin) asukasluku oli noin 4 000 ja väestöstä oli jakuutteja 37 prosenttia, venäläisiä 27,8 prosenttia, evenkejä 9,4 prosenttia, evenejä 2,4 prosenttia, jukagiirejä 0,2 prosenttia, tšuktšeja 0,1 prosenttia ja muita 23,1 prosenttia. Noin tuhannen asukkaan Jurjung-Haja onkin ainoa dolgaanien asutuskeskittymä Sahassa.
Vuonna 2010 piirissä oli 3523 asukasta. Näistä vähemmistökansallisuuksiin kuuluvia dolgaaneita oli 1186, evenkejä 548, evenejä 332, jukagiirejä 6 ja tofalareja 2 henkeä.
Alueella harjoitetaan perinteisesti poronhoitoa, kalastusta ja turkiseläinten metsästystä. Nykytaloudessa timantinlouhinnalla on merkittävä osuus.
Aiheesta muualla

Анабарский национальный (Долгано-эвенкийский) улус (район) Piiri Sahan tasavallan portaalissa
Anabarin ulusin kartta
Sahan piirijako
Kaupunkipiirikunnat: Jakutsk | Žatai
Piirit ja ulusit: Abyi | Aldan | Allaiha |  Amga | Anabarin kansallinen | Bulun | Bytantain evenien kansallinen  | Gornyi | Hangalass | Kobjai | Megino-Kangalass | Lensk | Mirnyi | Moma | Nam | Nerjungri | Nižnekolymsk | Njurba | Oimjakon | Olenjokin kansallinen  | Oljokminsk  | Srednekolymsk  | Suntar | Tatta | Tompo | Tšuraptša | Ust-Aldan | Ust-Jansk | Ust-Maja | Verhnekolymsk  | Verhneviljuisk  | Verhojansk | Viljuisk  | Žiganskin kansallinen
Gregory Corso

Gregory Nunzio Corso (26. maaliskuuta 1930 New York – 17. tammikuuta 2001) oli yhdysvaltalainen beat-sukupolven runoilija.
Äiti oli 16-vuotias, kun Gregory syntyi. Hän jätti perheen pojan ollessa yksivuotias. Lapsuutensa Gregory vietti erilaisissa kasvatuslaitoksissa ja lastenkodeissa. Täyttäessään 20 vuotta hän oli ollut vankilassa kolmen vuoden ajan. Vankilassa hän innostui lukemaan kirjallisuutta ja ryhtyi kirjoittamaan runoja.
Vankilasta vapauduttuaan Corso opiskeli epävirallisesti Harvardin yliopistossa. Esikoiskokoelmansa The Vestal Lady and Other Poems hän julkaisi vuonna 1955. Corso tunnetaan varsinkin runostaan Bomb, joka on ydinräjähdyksestä syntyvän pilven muotoon kirjoitettu runo.
Corso lukeutuu beat-sukupolven kirjailijoihin yhdessä Jack Kerouacin, Allen Ginsbergin, ja William S. Burroughsin ohella. Corso matkusteli runsaasti varsinkin Meksikossa ja Euroopassa. Hän myös opetti lyhyen aikaa New Yorkin valtionyliopistossa Buffalossa.
Gregory Corso kuoli eturauhassyöpään vuonna 2001.
Markku Into on suomentanut runovalikoimat Sanansaattaja, joka ilmestyi vuonna 1986 ja Kauan eläköön ihminen (2001).
Suomennetut teokset

Sanansaattaja (alkuteos Herald of the Autochtonic Spirit, 1981). Suomentanut ja saatesanat kirjoittanut Markku Into. Rockadillo-kustannus, 1986
Kauan eläköön ihminen. Runoja (alkuteos Mindfield: Selected Poems of Greogory Corso, 1989). Suomentanut ja jälkisanat kirjoittanut Markku Into. Turku: Sammakko, 2001
Suomennetut teokset > Suomennettuja runoja

Antologiassa Maailman runosydän, toim. Hannu Tarmio ja Janne Tarmio, WSOY Helsinki 1998 ISBN 951-0-22134-1
Ennen kuin kuolen, suom. Anna-Maija Raittila
Miten kuolema vältetään, suom. Markku Into
Raha/Rakkaus (Money/Love), suom. Markku Into
Antologiassa Idän ja lännen runot: valikoima Neuvostoliiton ja Amerikan uutta runoa, suom. ja toim. Markku Lahtela (idän runot),  Anselm Hollo (lännen runot) Weilin + Göös 1963
Jos menisin
Miles Davisille
Vuosia 25
Julkaisussa: Parnasso: kirjallinen aikakauslehti 2000; nro 4 Runot suomentanut Markku Into
Meksikon vaikutelmia: I–V
Pari kreikkalaista kirjoitelmaa: Kun presidentti Eisenhower
Pari kreikkalaista kirjoitelmaa: Phaestoksen kylässä on 25 perhettä
Pari kreikkalaista kirjoitelmaa: Tavallaan
Sacré-Coeur Café
Teokset

The Vestal Lady and Other Poems (1955)
This Hung-Up Age (1955) (näytelmä)
Gasoline (1958)
Bomb (1958)
The Happy Birthday of Death (1960)
The American Express (1961) (romaani)
Long Live Man (1962)
There is Yet Time to Run Back through Life and Expiate All That's been Sadly Done (1965)
Elegiac Feelings American (1970)
Egyptian Cross (1971)
Ankh (1971)
The Night Last Night was at its Nightest (1972)
Earth Egg (1974)
Writings from OX (1979)
Herald of the Autochthonic Spirit (1981)
Mindfield: New and Selected Poems (1989)
Aiheesta muualla

Juhani Tikkasen Gregory Corso -sivut (Arkistoitu – Internet Archive)
”Runoruhtinaan osana on vaeltaa”. Jani Saxellin arvio Gregory Corson runovalikoimasta Kauan eläköön ihminen. Kiiltomato 27.5.2001
Academy of American Poets
Modern American Poetry (Arkistoitu – Internet Archive)
Bomb by Gregory Corso
Empty Mirror Books (Arkistoitu – Internet Archive)
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Espanja  Ranska  BnF data  Katalonia  Saksa  Italia  Israel  Yhdysvallat  Ruotsi  Latvia  Japani  Tšekki  Australia  Kreikka  Kroatia  Puola  Portugali 
Tieteilijät:  CiNii 
Taiteenala:  MusicBrainz  Museum of Modern Art 
Henkilöt:  Deutsche Biographie  DDB 
Muut:  Europeana  SNAC  IdRef
Kerttu Lehmus

| Kerttu Lehmus> Henkilötiedot |
| --- | --- |
Syntynyt: 16. syyskuuta 2005 (ikä 19) Orivesi
Jääkiekkoilija
Pelipaikka:  Hyökkääjä
Maila:  vasen
Pituus:  160 cm
Paino:  62 kg
Seura
Seura:  Team Kuortane
Sarja:  Auroraliiga
Aik. seurat:  Oriveden Fortuna (junioriseura), Tampereen Ilves
Kerttu Lehmus (s. 16. syyskuuta 2005 Orivesi) on suomalainen jääkiekkoilija, joka pelaa Team Kuortaneessa.
Ura

Kerttu Lehmus aloitti jääkiekkouransa Oriveden Fortunassa, josta hän siirtyi Tampereen Ilvekseen vuonna 2019. Ilveksestä Lehmus siirtyi Team Kuortaneelle, jossa hän on pelannut kaudesta 2020–21 asti. Kaudella 2024–25 Lehmus toimii joukkueen kapteenina.
Lehmus on edustanut Suomea alle 18-vuotiaiden maajoukkueessa, osallistuen muun muassa vuoden 2022 ja 2023 MM-kisoihin. Vuoden 2022 MM-kisoissa Lehmus voitti pronssia. Vuoden 2023 MM-kisoissa Lehmus toimi joukkueen varakapteenina.
Tilastot

| Kausi | Joukkue | Sarja | Ottelut | Maalit | Syötöt | Pisteet | Jäähyminuutit |
| --- | --- | --- | --- | --- | --- | --- | --- |
| 2018–2019 | Tampereen Ilves | Naisten Liiga | 1 | 0 | 0 | 0 | 0 |
| 2019–2020 | Tampereen Ilves | Naisten Liiga | 29 | 3 | 4 | 7 | 0 |
| 2020–2021 | Team Kuortane | Naisten Liiga | 17 | 1 | 1 | 2 | 2 |
| 2021–2022 | Team Kuortane | Naisten Liiga | 26 | 1 | 2 | 3 | 6 |
| 2022–2023 | Team Kuortane | Naisten Liiga | 36 | 3 | 4 | 7 | 6 |
| 2023–2024 | Team Kuortane | Naisten Liiga | 32 | 1 | 2 | 3 | 4 |
| 2024–2025 | Team Kuortane | Auroraliiga | 32 | 13 | 12 | 25 | 16 |
|  | Runkosarja | Yhteensä | 173 | 22 | 25 | 47 | 34 |
|  | Playoffs | Yhteensä | 16 | 3 | 2 | 5 | 4 |
Saavutukset

2018–19:
Jr. A SM-sarja (W) - Hopeamitali
2021–2022:
European Youth Olympic Festival (EYOF) (W) - Pronssimitali
U18 MM-kisat (W) - Pronssimitali
2022–2023:
Naisten Liiga (W) - U18 Scholastic Player of the Year
U20 SM-sarja (W) - Hopeamitali
2023–2024:
U20 SM-sarja (W) - Hopeamitali
Hirtetty

Rider-Waite-Smith tarot-pakan Hirtetty
Hirtetty on tarot-pakan ison arkanan kortti.
Rider-Waite-Smith-pakassa kortissa kuvataan henkilö, joka on riippuvassa asennossa, yhdellä jalalla roikkuen T-kirjaimen muotoisesta puusta. Hahmon ilme on tyyni ja rauhallinen, vaikka asento saattaa vaikuttaa epämukavalta. Pään ympärillä oleva sädekehä symboloi valaistumista ja korkeampaa tietoisuutta.
Emil Cioran

Emil Cioran suunnilleen vuonna 1947
Emil Michel Cioran [tšoran] (8. huhtikuuta 1911 Rǎșinari, Itävalta-Unkari – 20. kesäkuuta 1995 Pariisi) oli romanialainen filosofi ja esseisti. Hän muutti Ranskaan vuonna 1937 saatuaan Ranskan Bukarestin-instituutin apurahan.lähde?